Broj: 711-I-464-M-148/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 21. stavka 2. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Zdenka Jakuca,** **općinskog načelnika Općine Lopar**, na 164. sjednici održanoj dana 22. ožujka 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da poslovnom subjektu u vlasništvu majke obveznika Zdenka Jakuca, općinskog načelnika Općine Lopar, pod jednakim i unaprijed propisanim uvjetima, bude dodijeljeno koncesijsko odobrenje za iznajmljivanje ležaljki i suncobrana na plaži Livačina, kao niti da Općina Lopar sklopi ugovor o navedenom koncesijskom odobrenju s istim ako obveznik postupi u skladu s uputama Povjerenstva iz ovog mišljenja.**
2. **Povjerenstvo ukazuje obvezniku Zdenku Jakucu da se sukladno članku 9. ZSSI-a u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinskog načelnika Općine Lopar koristio za probitak povezane osobe, izuzme od svakog, pa i posrednog oblika sudjelovanja u provedbi postupka odlučivanja o dodijeli koncesijskog odobrenja Općine Lopar kao i od donošenja odluke o odabiru kandidata s kojim će Općina sklopiti navedeni ugovor te od potpisivanja ugovora s odabranim ponuditeljem.**
3. **Obveznik je dužan članovima Općinskog vijeća Općine Lopar te svim osobama koje poduzimaju radnje u postupku dodjele koncesijskog odobrenja deklarirati da je poslovni subjekt u vlasništvu njegove majke** **podnio zahtjev za dobivanje koncesijskog odobrenja te je o navedenom obvezan obavijesti javnost putem službene internetske stranice Općine Lopar.**
4. **Obveznik i Općina Lopar dužni su prije stupanja u poslovni odnos s poslovnim subjektom u vlasništvu majke obveznika, odnosno prije sklapanja Ugovora o koncesijskom odobrenju, dostaviti Povjerenstvu cjelokupnu dokumentaciju iz koje je vidljivo da su provedene upute Povjerenstva te će Povjerenstvo u Odluci utvrditi jesu li upute provedene na način koji omogućava izbjegavanje sukoba interesa obveznika i koji osigurava zakonito postupanje u konkretnom slučaju.**
5. **Sukladno odredbama ZSSI-a nema zapreke da otac obveznika Zdenka Jakuca, općinskog načelnika Općine Lopar, sklopi ugovor o najmu s trgovačkim društvom Lopar Vrutak d.o.o. kao i ugovor o pravu korištenja parcela za prolaz s trgovačkim društvom Loparko d.o.o., budući da se isti ne sklapaju s tijelom u kojem obveznik obnaša dužnost, niti** **obveznik odlučuje o nastanku navedenih pravnih poslova.**

Obrazloženje

Zahtjev za davanjem mišljenje Povjerenstva podnio je Zdenko Jakuc, općinski načelnik Općine Lopar. U Povjerenstvu zahtjev je zaprimljen 17. ožujka 2022. pod poslovnim brojem 711-U-3685-M-148/22-01-4, povodom kojeg se vodi predmet broj M-148/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Zdenko Jakuc općinski načelnik Općine Lopar od 4.. lipnja 2021.g. Slijedom navedenog, obveznik Zdenko Jakuc, dužan je postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da dužnost općinskog načelnika Općine Lopar obnaša u prvom mandat te da obavještava Povjerenstvo da je njegova majka vlasnica obrta Ljeto predala zahtjev za koncesijsko odobrenje na plaži Livačina za iznajmljivanje 70 ležaljki i 20 suncobrana. Obveznik navodi da se obrt njegove majke time bavi već više od 10 godina na istoj lokaciji. Nadalje, obveznik obavještava da bi njegov otac s komunalnim poduzećem Lopar Vrutak d.o.o., koje je u 100%vlasništvu Općine Lopar, zaključio ugovor o najmu kao suvlasnik zemljišnih čestica u svrhu korištenja parkirališta, a da bi s društvom za vodne usluge Loparko d.o.o., koje je također u 100% vlasništvu Općine Lopar, kao vlasnik zemljišnih čestica sklopio ugovor o pravu korištenja parcela za prolaz do uređaja za pročišćivanje otpadnih voda Lopar. Obveznik traži Povjerenstvo uputu za daljnje postupanje.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik dužan o tome pravodobno obavijestiti Povjerenstvo. Stavkom 2. predmetnog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom, a stavkom 3. je propisano da ako to zahtijevaju okolnosti konkretnog slučaja, Povjerenstvo će mišljenje iz stavka 2. ovoga članka izraditi i dostaviti bez odgađanja, najkasnije u roku od pet dana od dana zaprimanja obavijesti.

Člankom 21. stavkom 4. ZSSI-a propisano je da je obveznik, odnosno tijelo u kojem obveznik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovoga članka. Stavkom 5. istog članka propisano je da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. ovoga članka, sukladno odredbama ovoga Zakona o postupku pred Povjerenstvom, utvrđuje jesu li upute Povjerenstva iz stavka 2. ovoga članka provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 21. stavkom 6. ZSSI-a propisano je da su pravni poslovi, odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. ovoga članka, protivno uputama Povjerenstva iz stavka 2. ovoga članka, dostavom nepotpune ili neistinite dokumentacije iz stavka 4. ovoga članka ili na bilo koji drugi način protivno odredbama ovoga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Člankom 9. stavkom 1. ZSSI-a propisano je da ukoliko se pojave okolnosti koje se mogu definirati kao potencijalni sukob interesa obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako drugačije nije propisano zakonom obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točke 3. ZSSI-a propisano da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Uvidom u obrtni registar Povjerenstvo je utvrdilo da je obrt Ljeto, čija je djelatnost iznajmljivanje i davanje u zakup (leasing) opreme za rekreaciju i sport, u vlasništvu majke obveznika.

Povjerenstvo ističe kako odredbe ZSSI-a ne propisuju zabranu da poslovni subjekt u vlasništvu člana obitelji obveznika iz članka 5. stavka 1. točke 3. ZSSI-a, njegove majke, sklopi poslovni odnos s tijelom u kojem obveznik obnaša dužnost, međutim, budući da se radi o osjetljivom poslovnom odnosu u kojem je moguće da privatni interes člana obitelji utječe na njegovu nepristranost u obnašanju javne dužnosti, od važnosti je da Povjerenstvo bude upoznato s postojanjem namjere sklapanja tog poslovnog odnosa kao i da uputi obveznika kako postupati prilikom njegovog sklapanja.

U konkretnom slučaju, Povjerenstvo ističe kako se obveznik Zdenko Jakuc, dužan izuzeti od sudjelovanja u postupku davanja koncesijskog odobrenja Općine Lopar za koje je zahtjev predao poslovni subjekt u vlasništvu majke obveznika, a posebice da se izuzme od donošenja odluke o tome kojem će kandidatu koncesijsko odobrenje biti dano kao i od potpisivanja ugovora o davanju koncesijskog odobrenja s istim. Povjerenstvo ističe kako je obveznik navedene ovlasti dužan delegirati na drugu osobu.

Pritom Povjerenstvo ističe kako, sukladno izmjenama Zakona o lokalnoj i područnoj (regionalnoj) samoupravi u većem broju jedinica lokalne samouprave, pa tako i u Općini Lopar, općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje, stoga je Povjerenstvo pokrenulo konzultacije s Ministarstvom pravosuđa i uprave s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika na drugu osobu te time i postupanje dužnosnika u skladu s odredbama ZSSI-a.

Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 12 srpnja 2021.g. Povjerenstvu dostavilo svoje tumačenje funkcije privremenog zamjenika navodeći kako isti zamjenjuje općinskog načelnika ili gradonačelnika isključivo ako nastupe okolnosti da isti bude spriječen obavljati svoju dužnost te da i u tom slučaju privremeni zamjenik obavlja samo nužne i redovite poslove kako bi se osiguralo nesmetano funkcioniranje jedinice.

Stoga, Povjerenstvo upućuje obveznika da se vezano za to na koga delegirati ovlast u konkretnoj stvari obrati Ministarstvu pravosuđa i uprave kao nadležnom tijelu.

Nadalje, Povjerenstvo ističe kako je obveznik, a u cilju očuvanja vlastitog integriteta i jačanja transparentnosti u obnašanju javnih dužnosti, obvezan članovima Općinskog vijeća Općine Lopar kao i svim osobama koje poduzimaju radnje u postupku dodjele koncesijskog odobrenja, deklarirati činjenicu da je poslovni subjekt u vlasništvu njegove majke predao zahtjev za dobivanje istog za iznajmljivanje ležaljki i suncobrana na plaži Livačina te da o navedenom obavijesti i javnost putem službene internetske stranice Općine Lopar.

Isto tako, sukladno članku 21. stavku 4. ZSSI-a, Povjerenstvo ukazuje obvezniku da je zajedno s Općinom Lopar, kao tijelom javne vlasti u kojem obveznik obnaša svoju javnu dužnost, u slučaju odabira zahtjeva majke obveznika, prije stupanja u poslovni odnos dužan dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci, sukladno članku 21. stavku 5. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa obveznika i osigurava zakonito postupanje u konkretnom slučaju.

Nadalje, Povjerenstvo ističe kako nema zapreke da otac obveznika sklopi ugovor o najmu s trgovačkim društvom Lopar Vrutak d.o.o. kao i ugovor o pravu korištenja parcela za prolaz s trgovačkim društvom Loparko d.o.o. budući da iste ne sklapa s tijelom u kojem obveznik obnaša dužnost te da obveznik ni na koji način ne sudjeluje u navedenim poslovnim odnosima.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Zdenku Jakucu, elektronička dostava
2. Objava na internetskoj stranici Povjerenstva
3. Pismohrana